A Tanács 1746/2002/EK, Euratom rendelete

(2002. szeptember 30.)

az Európai Közösségek az Európai Közösségek Bizottságában létesített álláshelyre kinevezett tisztviselőinek szolgálati viszonyát megszüntető különleges intézkedéseknek a Bizottság reformjával összefüggő bevezetéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 283. cikkére,

tekintettel a Bizottság javaslatára, amelyet a személyzeti szabályzati bizottság véleményének kézhezvétele után nyújtottak be,

tekintettel az Európai Parlament véleményére [1],

tekintettel a Bíróság véleményére [2],

tekintettel a Számvevőszék véleményére [3],

mivel:

(1) A Bizottság reformjának a célja elsősorban az, hogy erőforrásainak felhasználásánál a hangsúly az elsőbbségi tevékenységekre helyeződjön át.

(2) A 2000. február 9-i közleményében [4] a Bizottság jelezte azon szándékát, hogy emberi erőforrásait a lehető leghatékonyabban kívánja felhasználni.

(3) A Bizottság szükségleteinek jelentős részét belső ésszerűsítés és átcsoportosítás révén elégíti ki.

(4) A Bizottság ezen kívül megteszi a szükséges lépéseket, különösen képzés útján, annak érdekében, hogy támogassa az átcsoportosított személyzetet a lehető legkielégítőbb és leghatékonyabb alkalmazkodásban.

(5) Az 55. életévüket betöltött és legalább 15 éve szolgálatban álló tisztviselők egy bizonyos részének a szakismeretei azonban túlságosan eltávolodtak a teljesítendő feladatoktól.

(6) A Bizottságnak újabb jellegű szakismeretekre és személyzeti tervének kiegyensúlyozásra van szüksége; a megszokott módon nyugdíjba vonuló tisztviselők száma nem elegendő ahhoz, hogy új személyzet toborzása útján elfogadható időn belül meg lehessen szerezni a szükséges szakismereteket.

(7) Ennek megfelelően különleges intézkedéseket kell elfogadni a szolgálati viszony megszüntetésére vonatkozóan, az e rendelet végrehajtásának hatékony megfigyelésével kapcsolatos belső igazgatási intézkedésekkel együtt.

(8) Ezen intézkedéseket a lehetőségekhez mérten a földrajzi egyensúly megfelelő figyelembe vételével kell alkalmazni, e rendelet rendelkezéseinek megfelelően.

(9) Ezen intézkedéseknek a költségvetés szempontjából semlegesnek kell lenniük. E célból a költségvetési hatóságnak ellenőrző mechanizmust kell létrehoznia,

ELFOGADTA EZT A RENDELETET:

1. cikk

A Bizottság felhatalmazást kap arra, hogy a szolgálat érdekében és azért, hogy figyelembe vegyék a szakismeretek felfrissítésének szükségességét, amely abból ered, hogy erőforrásai felhasználásánál a hangsúlyt az elsőbbségi tevékenységekre helyezi át, 2004. december 31-éig intézkedéseket fogadjon el a személyzeti szabályzat 47. cikke értelmében az A 1 és A 2 besorolási osztályba tartozók kivételével olyan tisztviselők szolgálati viszonyának megszüntetéséről, akik betöltötték 55. életévüket, és legalább 15 éve szolgálatban állnak, függetlenül attól, hogy mely költségvetésből (működési vagy kutatási) fizetik őket, az e rendeletben meghatározott feltételek szerint.

2. cikk

Azon tisztviselők száma, akik az 1. cikkben említett intézkedések hatálya alá tartoznak: összesen 600 fő.

A költségvetési semlegesség betartását figyelemmel kell kísérni az éves költségvetési eljárás folyamán. E célból a kinevezéssel megbízott hatóság a megszüntetett szolgálati viszonyú tisztviselők száma és a felvett tisztviselők száma közötti kapcsolat figyelembevételével megfelelő időben beszámol a költségvetési hatóságnak, igazolva a költségvetési semlegesség feltételének teljesülését.

3. cikk

A 2. cikkben meghatározott felső határértékeken belül és a szolgálat érdekeinek kellő tekintetbe vételével, a Bizottság a vegyes bizottsággal folytatott konzultációt követően az 1. cikk szerint szolgálati viszonyuk megszüntetését kérelmező tisztviselők közül kiválasztja azokat, akikre alkalmazni kívánja ezen intézkedést.

Elsősorban azon tisztviselőkre kell alkalmazni ezen intézkedést, akiket az átszervezési intézkedések, és az erőforrások felhasználásánál az elsőbbségi tevékenységekre összpontosító intézkedések érintenek, különös tekintettel az átcsoportosítás által érintett azon tisztviselőkre, akiknek szakismeretei túlságosan eltávolodtak a teljesítendő feladatoktól. Figyelembe kell vennie az új feladatok vállalásához számukra szükséges képzés mennyiségét, életkorukat, képességeiket, teljesítményüket, a szolgálat során tanúsított magatartásukat, családi körülményeiket és a szolgálatban eltöltött időt.

4. cikk

(1) Azon korábbi tisztviselők, akiknek a szolgálati viszonyát az 1. cikk szerint megszüntetik, a távozás időpontjában életkoruk és szolgálatban eltöltött idejük alapján kézhez kapott utolsó alapilletmény százalékában megállapított havi juttatásra jogosultak az e rendelet mellékletében található táblázatban feltüntetettek szerint. Az utolsó alapilletmény a tisztviselő távozásának időpontja szerinti besorolási és fizetési fokozatának felel meg, amelyet a hatályban lévő személyzeti szabályzat 66. cikkében szereplő táblázatra történő utalással határoznak meg azon hónap első napján, amelyben a juttatást ki kell fizetni.

(2) E korábbi tisztviselők saját kérésükre bármikor öregségi nyugdíjat kaphatnak a személyzeti szabályzatban megállapított feltételek mellett. Ez esetben megszűnik a juttatásra való jogosultság. Minden esetben legkésőbb azon hónap utolsó napján szűnik meg, amelyben az érintett korábbi tisztviselő betölti 65. életévét, illetve mihelyt ezen életkor betöltése előtt jogosulttá válik az öregségi nyugdíj legmagasabb összegének 70 %-ára (a személyzeti szabályzat 77. cikke).

Ekkor a korábbi tisztviselő automatikusan megkapja az öregségi nyugdíjat, amely azon hónapot követő naptári hónap első napján lép hatályba, amelyben a juttatást legutoljára kifizették.

(3) Az (1) bekezdésben előírt juttatást, a személyzeti szabályzat 82. cikke (1) bekezdésének második albekezdésével összhangban, a Közösségen belüli azon országra megállapított súlyozással igazítják ki, amelyben a kedvezményezett állandó lakhelyének fennállását igazolja. A kedvezményezettek minden évben igazolják állandó lakhelyük hollétét.

Amennyiben a kedvezményezett egy, a Közösségen kívüli országban rendelkezik állandó lakhellyel, a juttatás súlyozásának mértéke 100.

A juttatást euróban kell kifejezni. A kifizetésre a kedvezményezett állandó lakhelye szerinti ország pénznemében kerül sor. Amennyiben azonban a második albekezdés szerinti 100-as súlyozást kell alkalmazni, a kifizetés euróban történik.

Az eurótól eltérő pénznemben kifizetett juttatást a személyzeti szabályzat 63. cikkének második albekezdésében említett árfolyamok alapján kell kiszámítani.

(4) Amennyiben a korábbi tisztviselő új munkaviszonyból keletkező bruttó jövedelme az első bekezdésben előírt juttatással együtt meghaladja az érintett tisztviselő által utoljára kézhez kapott teljes bruttó díjazást, amelyet az érvényben lévő illetménytáblára történő hivatkozással azon hónap első napján állapítanak meg, amelyben a juttatás kifizetése esedékessé válik, a többletösszeget levonják az említett juttatásból. E díjazást a (3) bekezdésben előírtak szerint súlyozzák.

Az első albekezdésben említett bruttó jövedelem és az utoljára kézhez kapott teljes bruttó díjazás a társadalombiztosítási járulékok levonása után, de az adók levonása előtt kifizetett összegeket jelenti.

A korábbi tisztviselő alakszerű kötelezettségvállalást tesz arra vonatkozóan, hogy rendelkezésre bocsátja az esetleg előírt írásos bizonyítékokat, köztük az éves jövedelembevallást, megfelelő esetben éves bérkimutatás vagy ellenőrzött beszámoló formájában, és egy eskü alatt tett vagy hitelesített nyilatkozatot tesz arról, hogy semmilyen új munkaviszonyból nem származik egyéb jövedelme; továbbá értesíti az intézményt azon egyéb tényezőkről, amelyek érinthetik jogosultságát a juttatásra; ezek elmulasztása esetén az említett tisztviselő a személyzeti szabályzat 86. cikkében előírtak szerint fegyelmi eljárás alá vonható.

(5) A személyzeti szabályzat 67. cikkében és VII. mellékletének 1., 2. és 3. cikkében megállapítottak szerint a háztartási támogatást, eltartott gyermek utáni támogatást és oktatási támogatást az első bekezdésben előírt kedvezményezettnek vagy azon személynek, illetve személyeknek fizetik ki, aki(ke)t jogszabály vagy bírói végzés vagy az illetékes közigazgatási hatóság útján a gyermek vagy gyermekek felügyeletével megbíztak; a háztartási támogatást az (1) bekezdésben előírt juttatásra történő hivatkozással kell kiszámítani.

(6) Feltéve, hogy munkaviszonyból nem származik jövedelmük, a juttatás kedvezményezettjei saját maguk és a biztosításuk által biztosított személyek tekintetében a személyzeti szabályzat 72. cikkében előírt betegbiztosítási rendszer értelmében ellátásra jogosultak, feltéve, hogy fizetik az (1) bekezdésben előírt juttatás alapján kiszámított vonatkozó járulékot.

(7) A juttatás folyósítására való jogosultságuk ideje alatt, ám legfeljebb 65 hónapig, a korábbi tisztviselők továbbra is újabb jogokat szereznek a besorolási és fizetési fokozatuk szerint járó illetményen alapuló öregségi nyugdíjra, feltéve, hogy az említett időszak során fizetik az adott illetményre vonatkozóan a személyzeti szabályzatban előírt járulékot, és feltéve, hogy a nyugdíj teljes összege nem haladja meg a személyzeti szabályzat 77. cikkének második albekezdésében meghatározott legmagasabb összeget. A személyzeti szabályzat VIII. melléklete 5. cikkének alkalmazásában ezen időszakot szolgálati időnek kell tekinteni.

(8) A személyzeti szabályzat VIII. melléklete 1. cikkének (1) bekezdésére és 22. cikkére is figyelemmel az (1) bekezdésben előírt juttatás folyósításának időtartama alatt elhalálozó korábbi tisztviselő házastársa – feltéve, hogy a házasságkötésre egy évvel azt megelőzően sor került, hogy az korábbi tisztviselő távozott az intézmény szolgálatából –, azon öregségi nyugdíj 60 %-ával megegyező összegű özvegyi nyugdíjra jogosult, amelyet a személyzeti szabályzat VIII. mellékletének 9. cikke szerinti csökkentés hiányában a korábbi tisztviselő részére kellett volna kifizetni, amennyiben halálának időpontjában jogosult lett volna rá.

Az előző albekezdésben említett özvegyi nyugdíj nem kevesebb, mint a személyzeti szabályzat 79. cikkének második albekezdésében meghatározott összeg. Egyetlen esetben sem haladhatja meg azonban azon öregségi nyugdíj összegét, amelyre a korábbi tisztviselő jogosult lett volna, ha nem halálozott volna el és öregségi nyugdíjban részesült volna a fent említett juttatásra való jogosultságának megszűnésekor.

A házasság első albekezdésben említett minimális időtartamát nem kell figyelembe venni, ha a szolgálatból való távozás előtt a tisztviselő által megkötött házasságból egy vagy több gyermek marad hátra, feltéve, hogy a megözvegyült házastárs tartja el, illetve tartotta el e gyermekeket.

A házasság időtartamát abban az esetben sem kell figyelembe venni, ha a korábbi tisztviselő halála a személyzeti szabályzat VIII. melléklete 17. cikkének második albekezdése végén említett körülmények egyike eredményeként következett be.

(9) Amennyiben a korábbi tisztviselő halála az (1) bekezdésben előírt juttatás folyósításának időtartama alatt következik be, az eltartott gyermekek a személyzeti szabályzat VII. mellékletének 2. cikke értelmében árvasági nyugdíjra jogosultak a személyzeti szabályzat 80. cikkének első, második és harmadik albekezdésében és a személyzeti szabályzat VIII. mellékletének 21. cikkében megállapított feltételek szerint.

5. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. szeptember 30-án.

a Tanács részéről

az elnök

P. S. Møller

[1] 2002. szeptember 24-i vélemény (a Hivatalos Lapban még nem tették közzé).

[2] 2002. május 15-i vélemény.

[3] HL C 236., 2002.10.1., 1. o.

[4] HL C 81., 2000.3.21., 1. o.

--------------------------------------------------

MELLÉKLET

SZÁZALÉKOS JUTTATÁS

Az e rendelet 4. cikkének (1) bekezdésében említett százalékos juttatást a tisztviselők hivatalból történő távozásuk időpontja szerinti életkora és szolgálati ideje alapján állapítják meg, az alábbi táblázatnak megfelelően:

ÉletkorSzolgálatban töltött idő | | 55–56 éves | 57–58 éves | 59–60 éves | 61–62 éves | 63 éves és ennél idősebb |

15–19 év | 60,0 % | 60,0 % | 60,0 % | 62,0 % | 64,0 % |

20–24 év | 60,0 % | 60,0 % | 62,0 % | 64,0 % | 66,0 % |

25–29 év | 62,0 % | 64,0 % | 66,0 % | 68,0 % | 70,0 % |

30 év és ennél több | 64,0 % | 66,0 % | 68,0 % | 70,0 % | 70,0 % |

A juttatás szintje az életkor és a szolgálati idő függvényében

Az életkort és a szolgálati időt az érintett tisztviselő szolgálata megszűnésének tényleges időpontjához viszonyítva veszik figyelembe.

Amennyiben e feltételeket a tisztviselők célcsoportja esetében súlyozásos alapon alkalmazzák, az 62,5 % legmagasabb átlagos juttatást eredményez.

--------------------------------------------------